To eldre kvinner skadet i Stjørdal
De to, som begge er fra Stjørdal, satt i en personbil som ble truffet av en annen personbil da den første bilen kjørte ut på hovedveien. - Sjåføren som kjørte ut på E6, overholdt ikke vikeplikten, sier operasjonsleder Lars Letnes i Nord-Trøndelag politidistrikt til NTB. Passasjeren i den første bilen, en 70 år gammel kvinne, ligger alvorlig skadet på St. Olavs hospital i Trondheim. Hun behandles på intensivavdelingen, og situasjonen er uavklart, opplyser sykehuset. Føreren av bilen, en 75 år gammel kvinne, ble brakt til samme sykehus, men det forelå lørdag ettermiddag ingen opplysninger om tilstanden hennes. Føreren av bilen som kom kjørende nordfra på E6, en 30 år gammel kvinne fra Steinkjer, ble utskrevet fra legevakten etter en kort undersøkelse. Politiet fikk melding om kollisjonen klokka 10.04 lørdag. Ett felt på E6 ble stengt mens oppryddingsarbeidet på stedet pågikk. Veien ble åpnet for normal trafikk igjen i 12-tiden.
To eldre kvinner ble skadet i en trafikkulykke på E6 i Stjørdal i Nord-Trøndelag lørdag formiddag.